KOMISIJOS SPRENDIMAS
2006 m. liepos 14 d.
iš dalies keičiantis Sprendimą 2006/264/EB dėl apsaugos priemonių nuo Niukaslio ligos Rumunijoje
(pranešta dokumentu Nr. C(2006) 3167)
(Tekstas svarbus EEE)
(2006/501/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies keičiančią Direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 7 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (2), ypač į jos 22 straipsnio 6 dalį,
kadangi:
(1)
Niukaslio liga yra labai užkrečiama naminių ir laukinių paukščių virusinė liga, ir kyla pavojus, kad ligos sukėlėjas gali būti įvežtas vykstant tarptautinei prekybai gyvais naminiais paukščiais ir naminių paukščių produktais.
(2)
Nustačius Niukaslio ligos protrūkius Rumunijoje, buvo priimtas 2006 m. kovo 27 d. Komisijos sprendimas 2006/264/EB dėl apsaugos priemonių nuo Niukaslio ligos Rumunijoje (3). Pagal tą sprendimą valstybės narės turi sustabdyti gyvų naminių paukščių, bėgiojančiųjų paukščių, ūkiuose auginamų ir laukinių medžiojamų plunksnuočių importą bei šių rūšių paukščių perinti skirtų kiaušinių, šviežios mėsos, mėsos pusgaminių ir mėsos produktų importą iš tam tikrų Rumunijos regionų.
(3)
Rumunija pranešė Komisijai apie dar vieną Niukaslio ligos protrūkį Selažo (Sălaj) apskrityje; importas iš šios Rumunijos teritorijos dalies nebuvo sustabdytas. Todėl šią apskritį reikia įtraukti į Sprendimo 2006/264/EB priede nurodytą apskričių sąrašą.
(4)
Atsižvelgiant į dabartinę epidemiologinę padėtį Rumunijoje dėl Niukaslio ligos, reikėtų pratęsti Sprendime 2006/264/EB nustatytų priemonių taikymą.
(5)
Todėl Sprendimą 2006/264/EB reikėtų atitinkamai iš dalies pakeisti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2006/264/EB iš dalies keičiamas taip:
1)
5 straipsnyje data „2006 m. liepos 31 d.“ pakeičiama į „2006 m. gruodžio 31 d.“;
2)
priedas pakeičiamas šio sprendimo priedu.
2 straipsnis
Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Apie tai valstybės narės nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2006 m. liepos 14 d.